Det bør være muligt at lukke Jomfru Ane Gade ned for at stoppe smittespredningen i Aalborg, lyder det fra Aalborg Kommunes borgmester.

Siden mandag har Vor Frelsers Sogn i Aalborg været lukket ned som følge af de automatiske nedlukningsregler, regeringen og et flertal i Folketingets epidemiudvalg har fastsat. Og søndag kom så endnu et Aalborg-sogn med på listen over nedlukkede sogne, da Budolfi Sogn nåede over de tre grænseværdier, der udløser en automatisk nedlukning. - Jeg synes, det er rigtig træls, at vi er nødt til at lukke endnu et sogn ned i Aalborg, og at smitten har spredt sig så meget, som den har gjort, siger Thomas Kastrup-Larsen (S), der er borgmester i Aalborg Kommune. Nedlukningen af Budolfi Sogn betyder blandt andet, at skoler, kulturinstitutioner og fitnesscentre i sognet må holde lukket i mindst en uge. Borgmesteren så dog gerne, at det var et andet sted, der skulle sættes et "Lukket"-skilt på døren. - Når man lukker noget ned, så skal man gøre indsatsen der, hvor vi ved, at smittespredningen er, og vi har hørt gentagne gange fra Styrelsen for Patientsikkerhed, at mange af de smittede har været i Jomfru Ane Gade, siger Thomas Kastrup-Larsen. - Derfor synes jeg ikke, at det giver meget mening, at man ikke kan gå i Aalborg Teater eller på Aalborg Historiske Museum, men stadig kan gå ned og få en meget festlig aften i Jomfru Ane Gade. Vi har brug for et større råderum lokalt eller i samarbejde med staten, så vi får sat ind de steder, hvor det giver bedst mening at lukke ned, mener borgmesteren. Stor smittespredning blandt unge En opgørelse fra Styrelsen for Patientsikkerhed viser, at det især er blandt unge, coronavirussen florerer. 80 procent af de nysmittede i Aalborg er i aldersgruppen 16 til 30 år. - Der vil være stor fornuft i at få lukket Jomfru Ane Gade ned på nuværende tidspunkt, men der er ikke lovhjemmel til at gøre det, siger Thomas Kastrup-Larsen. Ved en sognenedlukning er kommunalbestyrelsen ifølge Sundhedsministeriet forpligtet til at lukke alle grundskoler, SFO’er og klubtilbud, ungdoms- og voksenuddannelsesinstitutioner på Børne- og Undervisningsministeriets område. Institutioner, der udbyder voksenuddannelser på Udlændinge- og Integrationsministeriets område. Samt lokaler og lokaliteter, hvor der udøves kulturaktiviteter, og lokaler, hvor der udøves-, idræts-, fritids-, og foreningsaktiviteter på Kulturministeriets område. Hvis antallet af smittede per 100.000 indbyggere i en kommune når over 300, sker der en kommunenedlukning, som er mere omfattende end en sognenedlukning. Ved en kommunenedlukning skal videregående uddannelser, liberale serviceerhverv, serveringssteder, storcentre og indkøbscentre, udvalgsvarebutikker, forlystelsesparker, samt stormagasiner, arkader og basarer, også lukkes. - Jeg synes ikke, at man skal lave det så bastant som ved en kommunenedlukning, fordi det vil også betyde, at al detailhandel og så videre skulle lukke ned, men jeg synes, at man i samarbejde med Styrelsen for Patientsikkerhed burde se på, hvor smittespredningen er, og så skride ind der i stedet for at køre efter nogle automatiske regler, som ikke giver ret meget mening, siger Thomas Kastrup-Larsen. Nordjyllands Politi endnu ikke benyttet muligheden for at udstede et opholdsforbud i Jomfru Ane Gade, men en sådan beslutning kan være på vej. I hvert fald siger vagtchef Torben Larsen fra Nordjyllands Politi søndag eftermiddag til TV 2, at man i den kommende uge vil kigge på situationen og træffe en beslutning. - Min klare opfordring til folk på Christiansborg og andre steder er, at reglerne skal laves om, og at der skal ske handling i forhold til 'Gaden', siger borgmesteren. På billedet kan du se, hvilket område Budolfi Sogn strækker sig over: